AFC U-20 ayollar Osiyo kubogi. AFC U-20 ayollar oʻrtasidagi Osiyo kubogi – Osiyo Futbol Konfederatsiyasi (AFC) tomonidan 20 yoshgacha boʻlgan ayollar terma jamoalari oʻrtasidagi tashkillashtirilgan futbol musobaqasi. Musobaqa Osiyo Futbol Konfederatsiyasi tomonidan har ikki yilda bir marta oʻtkaziladi va FIFAning 20 yoshgacha boʻlgan ayollar oʻrtasidagi jahon chempionati uchun saralash musobaqasi sifatida xizmat qiladi. Musobaqaning dastlabki turniri ilk marta 2002-yilda, 19 yoshgacha boʻlgan ayollar oʻrtasidagi Osiyo chempionati sifatida oʻtkazilgan. 2022-yilgi turnirdan boshlab yosh chegarasi 20 yoshgacha etib belgilangan. Bundan tashqari, turnir „Osiyo U-19 ayollar chempionati“dan „AFC U-20 ayollar Osiyo kubogi“ga oʻzgartirilgan. 2024-yilgi turnir finalida Yaponiya ustidan 2:1 hisobida gʻalaba qozongan Shimoliy Koreya ayollar terma jamoasi amaldagi chempion hisoblanadi. Musobaqaning eng muvaffaqiyatli jamoasi Yaponiya jamoasi boʻlib, olti marta chempionlik unvonini qoʻlga kiritgan. Format. 2002 va 2004-yilgi turnirlarda ishtirokchi jamoalari yetarli emasligi sababli saralash bosqichi oʻtkazilmagan, barcha jamoalar guruh bosqichida bevosita ishtirok etgan. Saralash bosqichlari 2006-yilgi turnirdan boshlab joriy etilgan va sakkizta jamoa final turniriga yoʻl olgan. Sakkizta jamoa toʻrttadan ikki guruhga boʻlingan holda ishtirok etgan. Guruh bosqichidagi eng yaxshi ikki jamoa yarim finalga yoʻllanma olgan. 2011 va 2013-yillarda jamoalar soni oltitaga qisqartirilgan, ularning barchasi bitta guruhdan iborat turnirda ishtirok etgan. 2015-yilgi turnirdan boshlab, 2011-yilgacha amal qilingan musobaqa formati qayta tiklangan. 2026-yilgi turnirdan boshlab jamoalar soni 8 tadan 12 tagacha kengaytirilishi eʼlon qilingan. Har tomonlama jamoaviy natijalar. Har bir turnir uchun mezbon davlat bayrogʻi va har bir final turniridagi jamoalar soni (qavs ichida) koʻrsatilgan.